Okresná prokuratúra Bratislava III 
Vajnorská 47, 832 77 Bratislava 3

Sp. zn. : 2 Pv 291/15/1103	Bratislava III, 30.6.2015
EEČ : 2-10-171-2015

U Z N E S E N I E

Trestná vec:	obvinený XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava III
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 11.03.2015 v čase o cca 14.00 hod. v Bratislave, na ul. Račianska 190, pri garážach, našiel mobilný telefón zn. Samsung Galaxy S4 LTE-A GT, čiernej farby, IMEI: XXXXX, ktorý patril XXXXX, ktorý bol zakúpený dňa 09.12.2014 za sumu 354,74,-€, telefón nevrátil  následne  obvinený  dňa 11.03.2015 v čase o cca 18.00 hod. v Bratislave v objekte starej cvernovky v ,,Stred“ klube predal mobilný telefón XXXXX, za sumu 65,-€, čím poškodenému XXXXX spôsobil škodu 354,74,-€, pričom telefón bol následne vrátený poškodenému,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ Okresného riaditeľstva PZ Bratislava III Obvodné oddelenie Rača sp. zn. ČVS: ORP-471/RAC-B3-2015 zo dňa 27.04.2015 bolo v zmysle § 199 ods. 1 Trestného poriadku začaté trestné stíhanie a dňa 21.05.2015 podľa § 206 ods. 1 Trestného poriadku bolo vznesené obvinenie XXXXX pre prečin zatajenia veci podľa § 236 ods. 1 Trestného zákona na skutkovom základe uvedenom v predmetnom uznesení.

Obvinený XXXXX vo svojej výpovedi / č.l. 24-26/  spáchanie skutku  priznal, opísal skutok a oľutoval spáchanie skutku. Bol poučený o podmienkach podmienečného zastavenia trestného stíhania a s takýmto postupom súhlasil. Uviedol, že XXXXX vrátil 65,-€.

Okrem priznania obvineného je skutkový stav preukázaný aj výsluchom poškodeného XXXXX ktorý uviedol, že telefón mu bol vrátený.

 Svedok XXXXX uviedol, že mu bola vrátená suma 65,-€.  
Vyhodnotením dôkazov som dospela k záveru, že konanie obvineného XXXXX  je potrebné po právnej stránke kvalifikovať ako prečin zatajenie veci  podľa  § 236 ods. 1  Trestného zákona.
Preskúmaním vyšetrovacieho spisu som zistila, že sú splnené podmienky pre podmienečné zastavenie trestného stíhania.

Podľa § 216 ods. 1 Trestného poriadku:
V konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Prečin zatajenie veci  podľa § 236 ods. 1 Trestného zákona, je prečinom za ktorý je možné uložiť trest odňatia slobody až na jeden rok.

Obvinená XXXXX  svojim vyhlásením zo dňa 12.06.2015 uviedol, že súhlasí s postupom podľa § 216 ods. 1 písm. a/b/c/ Trestného poriadku.

 Obvinený XXXXX  v minulosti nebol trestne stíhaný ani potrestaný, takisto nebol prejednávaný pre priestupok. 

V záujme zabezpečenia nápravy obvineného a zaistenia súladu jeho  správania so zákonom bola obvinenému XXXXX  uložená skúšobná doba v trvaní 12 mesiacov, ktorú považujem za plne odôvodnenú vzhľadom na okolnosti prípadu.
Skúšobná doba začína plynúť právoplatnosťou rozhodnutia o podmienečnom zastavení trestného stíhania.

Som toho názoru, že vzhľadom na osobu obvineného, s prihliadnutím na jeho doterajší život, možno dôvodne očakávať, že takéto rozhodnutie bude dostačujúce a v danom prípade išlo len o ojedinelé vybočenie z medzí zákona.
	
	S poukazom na uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Henrieta Tumová
prokurátorka